Ágh István

 *Valóságos látszat*

 Álmom rám terülő

 selyemtakarója,

 mint egy nyári mező,

 félre csúszott rólam,

 néztem a sötétbe,

 mint a vak, bár látok,

 hideg falra ébredt

 félénk tapintásom,

 még az se volt biztos,

 amit tapasztaltam,

 hol voltam, ha itthon?

 mégis egy barlangban,

 s a közelgő reggel

 rideg valósága

 eltűnt képzeletem

 valótlanságában,

 mintha rajtam kívül

 nem lett volna semmi,

 nekem a semmiből

 kellett megteremni,

 se előbb, se később,

 nem volt rá hatalmam,

 csak abban az időn

 túli pillanatban,

 tétován, álom és

 ébrenlét határán,

 hol az emlékezést

 másolja a látvány,

 mint ahogy fölöttem

 az út fénycsóvája

 becsúszott megtörten

 a plafon sarkába,

 rávetült az ablak

 négyzete a falra,

 mikor elhaladtak

 az autók alatta,

 itt is egymás mellett,

 két sávon előre

 s vissza, rendezetten,

 s röptében előzve

 mégis, az már nem a

 külső benti mása,

 inkább a fény magas

 angyalának árnya,

 az óriás lepke

 szárnyaló tüzében

 rángott, lobbant egyet,

 s nyom nélkül elégett,

 ludak libasorban,

 fényből való dunnák

 fellegként sodródtak

 mennyezetem hosszán,

 ó, micsoda dallam,

 ami hozzám térült?

 jaj, kinek a hangja

 szól valaki nélkül?

 a szerelem árad,

 mintha elég lenne

 húrjának izzása,

 egész életemre,

 vagy talán a drága

 szál már elpattant rég,

 csupán hanghulláma

 folytatja a zengést,

 míg otthon az ágyon

 ki- s betakarózva,

 félig elvarázsolt,

 s félig-meddig józan

 éltem át a reggelt,

 s képzeltem szobámat,

 hasonló helyzetben,

 Platón barlangjának.